Tisztelt Hölgyeim és Uraim!

Kedves ifjú barátaim!

A zsűri és a magam nevében szeretettel köszöntöm mindnyájukat. Azt gondolom, hogy a pályázat egyik leggazdagabb kiállításának részesei, látogatói vagyunk. Aligha van másutt több szőttes, nemez, szűrrátét, fazekas és bőrmunka, ugyanakkor nagyon kevés például a szálas anyagból készült tárgy.

Összességében az alkotások minőségével elégedettek lehetünk.

A nagy számú pályázóból arra lehet következtetni, hogy itt a mi régiónkban még jelentős az utánpótlás nevelés.

Mondom ezt akkor, amikor az oktatásból szinte teljesen kikerült a kézműves tevékenység.

Jó, hogy van nekünk nádudvari kézműves iskolánk, kerülnek még olyan oktatási-és közművelődési intézmények, alapítványok, egyesületek, önkormányzatok, akik helyet adnak és támogatják népünk művészetét.

Jó, hogy vannak nekünk olyan kitartó és elkötelezett hozzáértő szakembereink (pedagógusok, szakoktatók, mesteremberek), akik a nehézségek ellenére is felvállalják az utódok képzését.

És jó, hogy vannak olyan tehetséges gyermekeink és fiataljaink, akik szorgalmas munkával, sokszor gyötrelmek árán hajlandók elsajátítani egy-egy mesterség szakmai ismereteit, gyakorlati fogásait, akik a sikeres alkotás végén elmondhatják, hogy tettek valamit a magyar kultúra megmaradásáért. Köszönjük!

Az anyaggal való bánni tudást nem lehet megörökölni, meg kell azt tanulni. A hagyományos paraszti műveltségben mindennek a megtanulására volt idő, alkalom. Ma már ilyet nem mondhatunk. Nekünk kell rászánni az időt és keresni az alkalmat.

A zsűri az életkorhoz igazított képességek figyelembevételével bírált. Válogattunk az itteni és debreceni kiállításra (ahol újabb zsűri bírál) és eldöntöttük a díjakat.

A kiállításon látható alkotások jelentős része tökéletesen megfelel az anyag, forma, funkció hármas egységének, kiegészülve a velük harmonizáló díszítménnyel. Sok-sok gyönyörűséget lehet itt látni. Természetesen vannak olyan tárgyak is, amelyeken van némi javítani való. Gyöngyből készült ékszereknél mellőzni kell a gyári kapcsokat, ezeknél sokkal ideillőbb záródási módok is vannak. A fazekas munkák némelyikénél törekedni kellene arra, hogy a tárgyak mérete, anyagvastagsága a funkcióhoz igazodjon. Formája és díszítménye a hagyományba gyökerezzen és ne akadályozza a használatot. Báboknál, babáknál vannak tökéletesen kidolgozott figurák, de előfordul aránytalanság is. A gyári filcbe öltöztetett bábok vegyenek példát a szépen nemezelt társaiktól. A báboknak, babáknak nem rajzolunk filctollal szemet, szájat. A többféle anyagból készült alkotásoknál is lehet találni (még ha kissé el is van rejtve), nem természetes anyagot. A műszálból készült textília, az ilyen kötözőanyag, a ragasztó pisztoly használata nem ezekhez tárgyakhoz való.

A csuhéból készült tárgyak nem igényelnek ragasztót. A csuhé tökéletesen jó kötözőanyag. Ha babákat, vagy egyéb figurákat készítünk, nem szabad őket felragasztani sehova. A lapra felragasztott baba elveszíti funkcióját, nem lehet vele játszani.

A kiállításra nem került tárgyak alkotóit és felnőtt segítőiket arra kérem, hogy ezt az itteni szereplést ne kudarcként éljék meg. Ugyan a tárgyakat nem láthatja itt a közönség, de köszönet illeti a próbálkozást és a gyerekekkel való együtt munkálkodást, s azt a tényt, hogy természetes anyaggal dolgoztak. Tanácsolom a pedagógusoknak, hogy vegyék fel a kapcsolatot a népművészeti egyesülettel, ők tudnak szakmai segítséget adni. A szakmai ismeretek bírtokában a siker sem marad el.

Andrásfalvy Bertalan szerint – A népi kultúra képezheti egy nemzet jövőkultúrájának, egységének és megmaradásának alapjait. Éltessük hát alkotó tevékenységgel a népi kultúrát, népünk művészetét.

Gratulálok a pályázóknak és felkészítőiknek a sikeres alkotásokért. További munkájukhoz sok erőt és egészséget kívánok.

Köszönöm, hogy meghallgattak.